送贾宪使赴中书郎中
吴复兴 (Yuan)
仙官夙制芙蓉裳，为乘白鹿来江乡。江乡水浅不可驻，却眺薇垣归帝傍。薇垣庶政如猬积，破竹持衡需左掖。上报英主开太和，下副苍生奠苏息。皋夔接武登清朝，群公鼎鼐公能调。就中吐握在所急，讵肯询采遗刍荛。江水东来岂云浅，中有鲸鱼逢蝘蜓。愿公咳唾转阳春，老骥尚堪千里远。